L'Ajuntament de Sagunt es posiciona a favor de l'accés universal a les vacunes contra la COVID-19
03 de maig 2021

  

​El Ple de l'Ajuntament de Sagunt va aprovar el passat dijous 29 d'abril, en sessió ordinària, posicionar-se a favor de l'accés universal a les vacunes contra la COVID-19 per a tota la població mundial.

  

L'acord assolit proposa subratllar la importància que tots els Estats cooperen a escala mundial i s'eliminen els possibles obstacles que impedixen garantir les vacunes a tothom; instar el Govern estatal i la Comissió Europea a assegurar que els drets de propietat intel·lectual no impedisquen a cap país garantir el dret a la salut de la seua població; fer una crida perquè Estats, empreses i organismes internacionals elaboren i apliquen polítiques per garantir la disponibilitat, accessibilitat, assequibilitat, acceptabilitat i qualitat dels productes sanitaris contra la COVID-19 per a totes les persones; animar el Govern d'Espanya a col·laborar amb els mecanismes establits per l'Organització Mundial de la Salut (OMS) per a compartir coneixement tecnològic i recursos contra la COVID-19; i mostrar el suport de la Corporació a les organitzacions no governamentals que treballen per estos objectius.

  

La moció, presentada pel grup municipal de Compromís i defensada per Pepe Gil, va eixir avant amb els vots a favor de PSPV-PSOE, Compromís, Iniciativa Porteña i Esquerra Unida, el vot en contra de Vox i les abstencions de Partit Popular i Ciudadanos.

  

La proposta s'argumenta sobre diverses qüestions com el fet que les desigualtats mundials s'han vist agreujades a causa de la pandèmia i de la crisi sanitària, econòmica i social que comporta associada o que tan sols deu estats concentren el 80% de les dosis administrades mentre en més de cent països encara no s'ha administrat ni tan sols un vial de l'antídot perquè a estos llocs la vacuna encara no ha arribat.

  

Apunta, a més a més, la moció que en este temps s'han destinat més de 10.000 milions d'euros de finançament públic per a la investigació, el desenvolupament i la producció de vacunes i productes mèdics contra el coronavirus. L'argumentari assenyala, en este sentit, que la producció i distribució de vials constituix un extraordinari repte en matèria no sols de salut pública sinó també de Drets Humans, i recorda que des de l'OMS i les Nacions Unides s'ha instat perquè els antídots hagen de ser accessibles a escala global per a totes les persones.

  

Així mateix, es lamenta que els acords de propietat intel·lectual i el sistema de patents condicionen la producció i el repartiment de les vacunes a causa del règim de monopoli en què això es traduix. **«Fàbriques amb capacitat de producció de milions de dosis esperen resposta de les companyies que posseïxen la patent mentre milions de persones esperen»**, es recalca, al mateix temps que es puntualitza que esta espera té **«notables efectes sobre la salut pública mundial i també sobre l'economia global»**, especialment sobre la població en situacions de vulnerabilitat.

  

D'igual mode s'alerta sobre l'enorme risc que suposa una vacunació a diferents velocitats en funció de la renda, cosa que pot generar greus desigualtats i fins i tot allargar molt la crisi sanitària, econòmica i social derivada de la pandèmia.

  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-es-posiciona-a-favor-de-l-acces-universal-a-les-vacunes-contra-la-covid-19-1/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-es-posiciona-a-favor-de-l-acces-universal-a-les-vacunes-contra-la-covid-19-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-es-posiciona-a-favor-de-l-acces-universal-a-les-vacunes-contra-la-covid-19-1/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-es-posiciona-a-favor-de-l-acces-universal-a-les-vacunes-contra-la-covid-19-1/)